DA Den Europæiske Unions Tidende L 121/16

RÅDETS AFGØRELSE

af 8. marts 2012

om indgåelse af et samarbejdsmemorandum mellem Den Europæiske Union og Organisationen for International Civil Luftfart om en ramme for et styrket samarbejde og om fastlæggelse af proceduremæssige ordninger i forbindelse hermed

(2012/243/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 6, litra a), artikel 218, stk. 7, og artikel 218, stk. 8, første afsnit,

under henvisning til forslag fra Europa-Kommissionen,

under henvisning til godkendelse fra Europa-Parlamentet, og

ud fra følgende betragtninger:

(1) Kommissionen har forhandlet et samarbejdsmemorandum mellem Den Europæiske Union og Organisationen for International Civil Luftfart om en ramme for et styrket samarbejde (»samarbejdsmemorandummet«) i overensstemmelse med det mandat, som Rådet vedtog den 17. december 2009 om bemyndigelse af Kommissionen til at indlede forhandlinger.

(2) Dette samarbejdsmemorandum blev undertegnet på Unionens vegne den 4. maj 2011 og er blevet anvendt midlertidigt fra denne dato med forbehold af eventuel senere indgåelse.

(3) Samarbejdsmemorandummet bør indgås på Unionens vegne.

(4) Det er nødvendigt at fastlægge proceduremæssige ordninger for Unionens deltagelse i det fælles udvalg, der nedsættes ved samarbejdsmemorandummet, for tvistbilæggelse, for vedtagelse af yderligere bilag og for ændringer af bilag til memorandummet —

VEDTAGET DENNE AFGØRELSE:

Artikel 1

Samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde godkendes herved på Unionens vegne (1).

Artikel 2

Formanden for Rådet bemyndiges herved til at udpege den eller de personer, der er beføjet til at foranstalte den meddelelse, der er omhandlet i artikel 9.2 i samarbejdsmemorandummet.

Artikel 3

Rådet fastlægger den holdning, som Unionen skal indtage i det fælles udvalg nedsat i henhold til artikel 7.1 i samarbejdsmemorandummet (»det fælles udvalg«) til vedtagelsen af yderligere bilag til memorandummet samt ændringer heraf, jf. artikel 7.3, litra c), i memorandummet.

Artikel 4

1. Kommissionen fastlægger efter høring af et særligt udvalg, som udnævnes af Rådet, og under fuld hensyntagen til udvalgets udtalelse, hvilken holdning Unionen skal indtage i det fælles udvalg til de afgørelser, der er omhandlet i artikel 7.3, litra a), b) og c), i aftalememorandummet med hensyn til arbejdsgange og de afgørelser, der er omhandlet i artikel 7.3, litra d) og e), i samarbejdsmemorandummet.

2. Kommissionen kan efter høring af det særlige udvalg, der er omhandlet i stk. 1, træffe passende foranstaltninger i henhold til artikel 4 og 5 i samarbejdsmemorandummet.

3. Unionen repræsenteres i det fælles udvalg af Kommissionen bistået af repræsentanter fra medlemsstaterne.

4. Kommissionen repræsenterer Unionen under samråd i henhold til artikel 8 i samarbejdsmemorandummet.

Artikel 5

Denne afgørelse træder i kraft på dagen for vedtagelsen.

Udfærdiget i Bruxelles, den 8. marts 2012. På Rådets vegne M. BØDSKOV Formand

(1) Samarbejdsmemorandummet blev offentliggjort i EUT L 232 af 9.9.2011, s. 2, sammen med afgørelsen om undertegnelse.